b'\n_START_ARTICLE_\nFrance Adami\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani ljudski \xc5\xa1oli v Grosuplju in gimnaziji v Ljubljani, kjer je 1932 maturiral je 1937 diplomiral na agronomski fakulteti v Beogradu in prav tam 1961 doktoriral z disertacijo Vpliv va\xc5\xbenej\xc5\xa1ih na\xc4\x8dinov oskrbovanja zemlje na mineralno prehrano in rast jablane v alpskem podro\xc4\x8dju Slovenije. Strokovno se je izpopolnjeval v ZDA (1950/1951), Italiji (1958/1959) in Franciji (1968/1969)._NEWLINE_Poklicno pot je za\xc4\x8del 1937 kot sta\xc5\xbeist na Kmetijsko poskusni in kontrolni postaji v Ljubljani (sedanji Kmetijski in\xc5\xa1titut Slovenije) in jo nadaljeval kot suplent na Sadjarsko vinarski \xc5\xa1oli v Mariboru. V letih 1938\xe2\x80\x931940 je bil predavatelj za biologijo, sadjarstvo in vinogradni\xc5\xa1tvo na Kmetijski \xc5\xa1oli v \xc5\xa0entjurju pri Celju. Pri podjetju Sadje je leta 1946 postal pomo\xc4\x8dnik direktorja. V letih 1947\xe2\x88\x9251 je bil direktor Slovenijavina. Leta 1951 je bil izvoljen za docenta, 1961 za izrednega, 1965 za rednega in 1982 za zaslu\xc5\xbenega profesorja Biotehni\xc5\xa1ke fakultete v Ljubljani (BTF). predaval je drevesni\xc4\x8darstvo, pomologijo ter uvod v kmetijstvo in \xc5\xbeivilstvo. Bil je predstojnik katedre za sadjarstvo (1951\xe2\x88\x9276), dekan BTF (v tej funkciji tudi pobudnik podeljevanja Jesenkovih priznanj) ter prorektor Univerze v Ljubljani (1964/65), direktor In\xc5\xa1tituta za sadjarstvo v Mariboru in direktor Kmetijskega in\xc5\xa1tituta Slovenije (1958-64). Raziskoval je doma\xc4\x8de in tuje populacije, tipe sadnih rastlin, fiziologijo prehrane, tehniko, organizacijo in ekonomiko sadnih planta\xc5\xbe ter tehnolo\xc5\xa1ke postopke pridelovanja sadja. Posebej se je posvetil \xc5\xa1e raziskovanju slovenskega kmetijstva, zadru\xc5\xbeni\xc5\xa1tva in agrotehni\xc5\xa1kih znanosti ter pisal \xc5\xbeivljenjepise in bibliografije pomembnih slovenskih naravoslovcev, zadru\xc5\xbenikov in tehnikov. Vodil je komisijo za kmetijsko in \xc5\xbeivilsko izrazoslovje ter tehni\xc5\xa1ko sekcijo terminolo\xc5\xa1ke komisije za slovarje pri In\xc5\xa1titutu Frana Ramov\xc5\xa1a SAZU._NEWLINE_Urejal ali sourejal je med drugim tudi revije Sadjarstvo, vinarstvo, vrtnarstvo (1950\xe2\x88\x9259), Novo proizvodnjo, Proteus, terminolo\xc5\xa1ke slovarje, zbornike BTF univerze v Ljubljani za kmetijstvo in \xc5\xbeivilstvo ter Zbornik ob\xc4\x8dine Grosuplje. Objavil je ve\xc4\x8d kot 1000 razprav, ocen, publikacij, \xc5\xbeivljenjepisov, \xc4\x8dlankov, esejev in \xc4\x8drtic. Dvakrat je bil izvoljen za podpredsednika Slovenske matice in 1992 za njenega zaslu\xc5\xbenega \xc4\x8dlana. Za svoje delovanje je mdr. prejel 1977 Kidri\xc4\x8devo nagrado in Jesenkovo priznanje ter 1997 srebrni \xc4\x8dastni znak svobode RS.'